**Informatīvais ziņojums par Eiropas komisijas otrās Kopienas rīcības programmas veselības aizsardzības jomā (2008. – 2013.gadam) vienoto rīcību „Nevienlīdzības mazināšana veselības jomā”**

2011.gada 1.aprīlī darbu sāka Eiropas komisijas otrās Kopienas rīcības programmas veselības aizsardzības jomā (2008. – 2013.gadam), kas izveidota ar 2007.gada 23.oktobra Eiropas Parlamenta un Padomes Lēmumu Nr.1350/2007/EK, vienotā rīcība „Nevienlīdzības mazināšana veselības jomā – Equity Action” (Grant Agreement for an Action – Multiple Beneficiaries Agreement Number 2010 22 03) (turpmāk – Vienotā rīcība), kurā vadošais partneris ir Lielbritānijas Nacionālais Sirds Forums (National Heart Forum). Vienotās rīcības darbība ir plānota no 2011.gada februāra līdz 2014.gada februārim.

Vienotās rīcības galvenie mērķi ir:

* informācijas apkopošana par nevienlīdzību veselības jomā;
* atbalsta instrumentu (kā ietekmes uz veselību izvērtēšana, īpaši uzsverot vienlīdzības aspektu) izstrāde;
* pieredzes apmaiņa veselības nevienlīdzības mazināšanas jomā, veidojot arī nacionālo partneru tīklu;
* zinātniskais un tehniskais atbalsts ES valstu politikas veidotājiem;
* dažādu sektoru iesaiste nevienlīdzības mazināšanā.

Viens no mērķiem ir arī vairot izpratni un veicināt pieredzes apmaiņu par Eiropas Savienības Struktūrfondu (turpmāk – SF) pielietošanu nevienlīdzības mazināšanai veselības jomā. Iepriekšminētais mērķis ir viens no Vienotās rīcības 5.darba pakotnes (WP5:Regions) rezultātiem. Lai šo rezultātu sasniegtu:

* katra Vienotās rīcības dalībvalsts savos izvēlētajos reģionos (Latvijā izvēlēti Saldus novads un Valmieras pilsēta) veic SF izvērtēšanas darbu – izzina kā līdz šim pielietoti vai kā nākotnē varētu efektīvi tikt pielietoti veselības nevienlīdzības mazināšanai;
* EurohelthNet (5.darba pakotnes vadītājs) apkopo sagatavoto informāciju no visām Vienotās rīcības dalībvalstīm, kā arī papildina to ar „augstāka” līmeņa informāciju par SF, par atbalstītajām prioritātēm utt.

Noslēgumā plānots apmācību seminārs valstu reģionu pārstāvjiem par SF efektīvāku pielietošanu veselības nevienlīdzības mazināšanā, kā arī tiks izveidota tiešsaistes informatīva vietne ar vienotām SF pielietošanas vadlīnijām nevienlīdzības mazināšanai veselības aprūpes jomā nākamajam periodam visām Eiropas Savienības dalībvalstīm.

Slimību profilakses un kontroles centrs (līdz 2012.gada 1.aprīlim Nacionālais veselības dienests) Vienotās rīcības ietvaros piedalās divās darba paketēs – „Atbalsta instrumentu izstrāde veselības vienlīdzības aspekta akcentēšanai dažādu sektoru politikas veidošanas procesā” un „Reģionālā tīkla izveide”.

Latvijas ieguvums no piedalīšanās Vienotajā rīcībā būs:

* veselības nevienlīdzības izvērtēšanas indikatoru noteikšanas iespējas;
* situācijas analīze veselības nevienlīdzības jomā Saldus novadā un Valmieras pilsētā, pasākumi tās mazināšanai, secinājumi par problēmām;
* informācija un pieredze attiecībā uz ietekmes uz veselību izvērtēšanu (IVI) un veselības vienlīdzības auditu (VVA) – veikšanas metodika, citu valstu pieredze, prognozējamās grūtības un ierobežojumi;
* vienotas Eiropas Savienības struktūrfondu pielietošanas vadlīnijas (ieteikumi) nevienlīdzības mazināšanai veselības aprūpes jomā nākamajam periodam visām Eiropas Savienības dalībvalstīm (jaunā Kopienas rīcības programma 2014.-2020.gadam

Vienotās rīcības granta vienošanās paredz, ka kopējais finansējums laika posmā no 2011.gada līdz 2014.gadam ir 47 838 LVL (68 067 EUR), t.sk., 30 296 LVL Eiropas Komisijas finansējums un 17 542 LVL Slimību profilakses un kontroles centra (līdz 2012.gada 1.aprīlim Nacionālā veselības dienesta) līdzfinansējums (skatīt 1.tabulu).

1.tabula

**Vienotās rīcības realizācijai plānotais finansējums**

|  |  |  |  |  |  |
| --- | --- | --- | --- | --- | --- |
|  | 2011.gads | 2012.gads | 2013.gads | 2014.gads | **KOPĀ** |
| Eiropas Komisijas finansējums | 4 692 | 13 485 | 6 059 | 6 060 | **30 296** |
| Līdzfinansējuma daļa (atlīdzība) | 2 596 | 3 377 | 3 377 | 1 164 | **10 514** |
| Līdzfinansējuma daļa (precēm un pakalpojumiem) | 217 |  |  |  | **217** |
| *Papildus nepieciešamā līdzfinansējuma daļa (precēm un pakalpojumiem)* |  | *4 703* | *2 108* |  | ***6 811*** |
| **KOPĀ** | **7 505** | **21 565** | **11 544** | **7 224** | **47 838** |

Lai Slimību profilakses un kontroles centrs varētu veiksmīgi nodrošināt dalību Vienotajā rīcībā, ir nepieciešams papildus finansējums līdzfinansējuma nodrošināšanai 6 811 LVL, kura piešķiršanai atbilstoši Likuma par budžetu un finanšu vadību 24.panta trešajai daļai ir nepieciešams attiecīgs Ministru kabineta lēmums. Visa līdzfinansējuma nepieciešamā summa nav nepieciešama, jo jau 2011.gadā tika veikti maksājumi no Nacionālā veselības dienesta līdzekļiem 217 LVL apmērā, lai nodrošinātu dalību Vienotajā rīcībā.

Eiropas Komisijas piešķirtais finansējums dalībai Vienotajā rīcībā plānots Veselības ministrijas apakšprogrammā 70.07.00 „Citu Eiropas Kopienas projektu īstenošana”, kurā tiks plānoti arī papildus valsts budžeta līdzekļi līdzfinansējuma daļas nodrošināšanai 2012. un 2013.gadā. Vienotās rīcības realizācijā iesaistīto darbinieku atlīdzības daļa, kas tiek uzskatīta par līdzfinansējuma daļu, līdz 2011.gada 31.oktobrim tika nodrošināta no programmas 47.00.00 „Veselības aprūpes ekonomiskā novērtēšana”, no 2011.gada 1.novembra līdz 2012.gada 31.martam – no programmas 45.00.00 „Ārstniecības finansējuma nodrošināšana”, no 2012.gada 1.aprīļa līdz 31.decembrim – no apakšprogrammas 39.01.00 „Infekcijas slimību specifiskā diagnostika, ārstēšana un profilakse”, bet 2013. un 2014.gadā tiks nodrošināta no jaunas apakšprogrammas 46.03.00 „Slimību profilakses nodrošināšana”.

Veselības ministre I.Circene

21.06.2012 9:50

Inese Andersone

677

tālr. 67876187

[Inese.Andersone@vm.gov.lv](mailto:Inese.Andersone@vm.gov.lv)